《和陶丙辰岁八月中于下潠田舍获》
宋代·吴芾

渊明事南亩，躬自获岩隈。
虽复竭吾力，却得舒我怀。
所收既不薄，卒岁事可谐。
隣家相慰劳，竞持酒与鸡。
留连相酬酢，入夜未能回。
回思往岁歉，举目俱堪哀。
忧心今幸释，笑口何妨开。
须倾瓦盆尽，须放玉山颓。
已是从吾好，宁忧与世乖。
任他田父哂，未足为高栖。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。